প্রকাশিত: ১৬:৫৬ ২০ ফেব্রুয়ারি ২০২০
অর্থমন্ত্রী আ হ ম মুস্তফা কামাল বলেছেন, টাকার অংকে পরিমাপ করা যায়, নারীদের সেসব কাজগুলোকে জিডিপিতে অন্তর্ভুক্ত করার উদ্যোগ নেয়া হবে। আগামী বাজেটে এটার প্রতিফলন থাকবে। আন্তর্জাতিকভাবে যেসব স্বীকৃত পদ্ধতি রয়েছে, সেগুলো মেনে এ হিসাব করতে হবে।
বৃহস্পতিবার রাজধানীর ব্র্যাক সেন্টার ইনে এক সেমিনারে তিনি এসব কথা বলেন।
মুস্তফা কামাল বলেন, আমার মা আমাকে জন্ম দিয়েছেন। ছোট থেকে লালন-পালন করে বড় করেছেন। জন্ম নেয়ার পর থেকে প্রতিটি ক্ষেত্রে মা সহায়তা দিয়েছেন। মৃত্যুর আগ পর্যন্ত আমাকে নানাভাবে অব্যাহত সহায়তা করেছেন। আমার মায়ের কাজেরও স্বীকৃতি দিতে পারছি না।
তিনি বলেন, ইসলাম ধর্মে নারীদের সমতা ও ক্ষমতায়নের বিষয়টি স্বীকৃতি দিয়েছে। প্রধানমন্ত্রী শেখ হাসিনাও নারী ক্ষমতায়নে নিরলসভাবে কাজ করে যাচ্ছেন। এজন্য নারীর ক্ষমতায়নে পরিবর্তন হতে শুরু করেছে। শিক্ষাক্ষেত্রে, নতুন চাকরি ও এমপি (এমপি) নির্বাচনে নারীরা এগিয়ে যাচ্ছে।
মন্ত্রী বলেন, জাতিসংঘে ভাষণ দেয়ার সুযোগ হলে নারীদের কাজের স্বীকৃতি নিয়ে সুস্পষ্ট বক্তব্য দেব।
এ সময় উপস্থিত ছিলেন- ব্র্যাকের চেয়ারম্যান ড. হোসেন জিল্লুর রহমান, মানুষের জন্য ফাউন্ডেশনের নির্বাহী পরিচালক শাহীন আনাম, ইউএনডিপির দারিদ্র্য বিমোচন বিভাগের সাবেক পরিচালক ড. সেলিম জাহান প্রমুখ।